Návrh ROZHODNUTIE RADY o podpise a predbežnom uplatňovaní Memoranda o spolupráci medzi Európskou úniou a Spojenými štátmi americkými na výskume a vývoji v oblasti civilného letectva /* KOM/2011/0043 v konečnom znení - NLE 2011/0020*/





[pic] | EURÓPSKA KOMISIA | Brusel, 4.2.2011 KOM(2011) 43 v konečnom znení 2011/0020 (NLE) Návrh ROZHODNUTIE RADY o podpise a predbežnom uplatňovaní Memoranda o spolupráci medzi Európskou úniou a Spojenými štátmi americkými na výskume a vývoji v oblasti civilného letectva DÔVODOVÁ SPRÁVA 1. KONTEXT NÁVRHU 1.1. Dôvody a ciele návrhu Rada 30. marca 2009 požiadala Komisiu, aby prijala všetky nevyhnutné opatrenia na dosiahnutie najvyššej úrovne interoperability medzi európskym programom modernizácie manažmentu letovej prevádzky (ATM), SESARom (pozri ďalej v texte) a zodpovedajúcim programom v USA s názvom NextGEN, ako aj s ďalšími regionálnymi projektmi v regiónoch ICAO (Medzinárodná organizácia civilného letectva). Komisia bola ďalej požiadaná, aby zohľadnila potrebu konzistentnosti SESARu s rozvojom v oblasti globálnej koncepcie ICAO. Na tieto účely Rada vyzvala Komisiu, aby predložila odporúčanie oprávniť Komisiu začatím rokovaní o memorande o spolupráci s Federálnym leteckým úradom (FAA) USA.[1] Komisia predložila Rade odporúčanie[2] 10. júna 2009. Komisia však navrhla rozšíriť rámec spolupráce, ktorý má byť predmetom rokovania s FAA, týkajúci sa interoperability medzi SESARom a NextGENom na širšiu oblasť výskumu a vývoja v oblasti civilného letectva. Na základe odporúčania Komisie Rada 9. októbra 2009 prijala rozhodnutie, ktorým poverila Komisiu začatím rokovaní s FAA v mene EÚ o memorande o spolupráci na výskume a vývoji v oblasti civilného letectva. Rada takisto požiadala Komisiu, aby zároveň pripravila prílohu týkajúcu sa otázok interoperability medzi SESARom a NextGENom. V navrhovanom memorande sa určujú podmienky vzájomnej spolupráce medzi EÚ a USA pri podpore a rozvoji výskumu a vývoja v oblasti civilného letectva. Predstavuje dôležitý dokument, ktorý prostredníctvom právne záväzného rámca a dodržiavania vzájomne dohodnutých zásad reciprocity umožní zmluvným stranám spoločne sledovať ich spoločný cieľ, a to zabezpečiť ekologickejšie a efektívnejšie letecké dopravné systémy. Navrhované memorandum umožní obom zmluvným stranám spolupracovať v oblasti výskumu a vývoja, pokiaľ ide o akúkoľvek otázku týkajúcu sa civilného letectva. Na základe smerníc na rokovania v rámci mandátu obe zmluvné strany parafovali 18. júna 2010 návrh memoranda o spolupráci a návrh prílohy o interoperabilite SESAR-NextGEN. 1.2. Všeobecný kontext SESAR Program výskumu manažmentu letovej prevádzky jednotného európskeho neba (SESAR) predstavuje technologický pilier jednotného európskeho neba (SES).[3] Je to program s tromi fázami, ktorými sa definoval , vyvíja a zavedie kvalitná, nová generácia technológií, systémov a postupov ATM, ktoré sú v súlade s cieľmi a požiadavkami SES. Jedným z kľúčových výsledkov fázy definovania v rámci SESARu je Hlavný plán európskeho ATM ( hlavný plán ), ktorý predstavuje spoločne pripravený plán schválený Radou EÚ a uznaný všetkými zainteresovanými subjektmi v rámci ATM, ktorého cieľ je dosiahnuť zavedenie novej generácie technológií a postupov ATM v najbližších 10 až 15 rokoch. Hlavný plán riadi program práce vo fáze vývoja a takisto bude hlavným nástrojom pri riadení fázy zavádzania SESARu. Program SESAR sa momentálne nachádza vo fáze vývoja, ktorá pozostáva z viac ako 300 konzistentných a koordinovaných projektov výskumu, vývoja a overovania, ktoré centrálne riadi spoločný podnik SESAR (SJU), prvé verejno-súkromné pre ATM zriadené ako orgán EÚ. Úlohou SJU je zabezpečiť modernizáciu európskeho systému ATM, a to koordináciou a zoskupením všetkých príslušných činností výskumu a vývoja v EÚ. Zakladajúcimi členmi SJU sú EÚ a Eurocontrol a členmi je aj 15 zástupcov priemyslu (výrobcovia pozemných a leteckých zariadení, letiská, letecké spoločnosti, poskytovatelia letových navigačných služieb) vrátane subjektov z nečlenských štátov EÚ a niekoľkých pridružených partnerov. Aj v USA spustil FAA program modernizácie ATM pod názvom NextGEN. Berúc do úvahy paralelnosť programov SESAR a NextGen používatelia európskeho vzdušného priestoru vzniesli silnú požiadavku na zabezpečenie interoperability medzi programami SESAR a NextGen s cieľom zaistiť bezpečnú a nerušenú prevádzku na celom svete, zvýšiť trhové príležitosti pre európsky priemysel a zabrániť finančne náročnému duplicitnému používaniu zariadení na palube lietadiel. Americké spoločnosti už majú prístup k európskym programom výskumu a vývoja ako SESAR. Preto je nevyhnutné zaručiť recipročné príležitosti aj pre európske priemyselné odvetvie. Komisia zastáva názor, že posilnenie spolupráce s FAA v technickej a prevádzkovej oblasti je vo všeobecnosti pre odvetvie civilného letectva naliehavým a nevyhnutným opatrením. Globálnym prístupom, ktorý sa vzťahuje na všetky aspekty civilného letectva, je skutočne možné lepšie dosiahnuť efektívnejšie a udržateľnejšie letecké dopravné systémy. To motivovalo Komisiu odporučiť rozšírenie rozsahu pôsobnosti rámca spolupráce na širšiu oblasť civilného letectva. Navrhované memorandum o spolupráci s USA poskytuje pevný a právne záväzný základ pre zriadenie činností spolupráce v oblasti výskumu a vývoja a riadnym spôsobom sa zaoberá citlivými otázkami, ako je zodpovednosť, práva duševného vlastníctva a reciprocita. Toto memorandum má navyše potenciál ustanoviť medzinárodné normy v oblasti letectva, a to zabezpečením celosvetovej interoperability v reakcii na očakávania zainteresovaných subjektov v odvetví letectva a poskytnutím širších trhových príležitostí európskemu priemyslu. 1.3. Existujúce ustanovenia v oblasti návrhu Európska komisia a FAA najprv 18. júla 2006 podpísali memorandum o porozumení (MoU), ktorým sa zriadil rámec spolupráce s cieľom dosiahnuť ATM globálnejšieho charakteru, a to prostredníctvom spoločných globálnych operácií. MoU sa aktualizovalo 17. marca 2009 a zohľadnila sa v ňom kľúčová úloha SJU pri technickej spolupráci s FAA pod vedením Európskej komisie. V dôsledku svojej deklaratórnej povahy však MoU neposkytuje požadovaný právne záväzný rámec na primerané riešenie otázok zodpovednosti, práv duševného vlastníctva a reciprocity. Navrhovaným memorandom o spolupráci a najmä jeho prílohou o interoperabilite SESAR-NextGEN sa nahradí existujúce memorandum o porozumení. 1.4. Súlad s inými politikami a cieľmi Únie Navrhované memorandum o spolupráci prispeje k dosiahnutiu cieľov politiky SES, keďže podporuje jej technologický pilier program SESAR. Včasná príprava a zavedenie nových technológií a postupov ATM naozaj zvýši inovačnú kapacitu Európy a konkurencieschopnosť jej priemyslu v celosvetovom meradle, čo umožní EÚ mať silné postavenie normalizačných orgánoch. Navrhované memorandum prostredníctvom jasného právneho rámca podnieti technickú a prevádzkovú spoluprácu medzi zmluvnými stranami. Takýto stimul je v súlade s politikou výskumu EÚ a prispeje k splneniu siedmeho rámcového programu. 2. KONZULTÁCIA SO ZAINTERESOVANÝMI STRANAMI A POSÚDENIE VPLYVU 2.1. Konzultácia so zainteresovanými stranami Letecký priemysel podporuje perspektívy, ktoré poskytuje záväzné memorandum o spolupráci medzi EÚ a USA. Európsky priemysel očakáva, že zavedením princípov reciprocity vyplývajúcich z memoranda bude môcť využiť porovnateľné príležitosti zapojiť sa do činností spolupráce s USA na základe transparentnosti, vzájomného prospechu, rovnocenného a spravodlivého zaobchádzania. Metódy konzultácie, hlavné cieľové sektory a všeobecný profil respondentov V rámci rokovacieho procesu Komisia viedla konzultácie so zainteresovanými stranami, najmä so spoločným podnikom SESAR a s členskými štátmi, a to v rámci osobitného výboru zriadeného Radou na účely rokovania o memorande. Zhrnutie odpovedí a spôsob, akým sa zohľadnili Pri príprave rokovacej pozície Únie sa pripomienky od účastníkov náležite zohľadnili. 2.2. Získavanie a využívanie expertízy Odborné vedomosti počas rokovaní poskytoval spoločný podnik SESAR. Vedomosti z právnej oblasti poskytoval právny servis Komisie. Externé odborné posudky neboli potrebné. 2.3. Posúdenie vplyvu Memorandum poskytuje pevný právny základ, ktorý umožňuje dôkladnú technickú a prevádzkovú spoluprácu, ktorej výsledkom bude skorá príprava spoločných noriem v civilnom letectve. Určenie, uplatňovanie a monitorovanie princípov reciprocity navyše pomôže európskemu priemyslu vstúpiť na nové trhy v USA. Bez uplatňovania princípu reciprocity by sa nedosiahol spravodlivý prístup európskeho priemyselného odvetvia na trh v USA. Pokiaľ ide o osobitný prípad modernizácie ATM, koordinovaná podpora medzi EÚ a USA venovaná normalizačným činnostiam ICAO bude vedúcou silou s potenciálom zmeniť spoločné normy SESAR-NextGen na medzinárodné normy pre ATM. Ak by nebola zaručená interoperabilita, znamenalo by to duplicitu pri používaní leteckých zariadení v tisícoch lietadiel pohybujúcich sa v Európe a USA, čo by predstavovalo investíciu, ktorú si letecké spoločnosti v tomto čase finančnej krízy nemôžu dovoliť. 3. PRÁVNE PRVKY NÁVRHU 3.1. Zhrnutie navrhovaného opatrenia Návrh memoranda spolupráce pozostáva z hlavného dokumentu, ktorým sa zriaďujú hlavné princípy spolupráce a riešia otázky riadenia. Hlavný dokument dopĺňajú prílohy a dodatky, ktoré sa bližšie venujú osobitným technickým cieľom výskumu a vývoja v oblasti civilného letectva. Na základe žiadosti Rady v jej mandáte sa prvá príloha týka interoperability medzi SESARom a NextGENom. Riadiace štruktúry pozostávajú zo spoločného výboru zloženého zo zástupcov Komisie za pomoci zástupcov členských štátov EÚ a zo zástupcov FAA. Spoločný výbor sa môže venovať akejkoľvek otázke týkajúcej sa fungovania memoranda a jeho príloh a dodatkov. 3.2. Právny základ Článok 100 ods. 2 v spojení s článkom 218 ods. 5 Zmluvy o fungovaní Európskej únie. 3.3. Zásada subsidiarity Z dôvodu celoeurópskej povahy leteckej dopravy a potreby konzistentného prístupu na európskej úrovni členské štáty a USA nie sú schopné dosiahnuť ciele memoranda o spolupráci na dvojstrannom základe. Návrh je preto v súlade so zásadou subsidiarity. 3.4. Zásada proporcionality Memorandum o spolupráci medzi EÚ a USA predstavuje účinný záväzný právny nástroj, ktorý podporuje spoluprácu medzi týmito dvoma stranami v technickej oblasti. Zriaďuje sa ním všeobecný rámec, ktorý umožňuje nadviazať činnosti spolupráce a zabezpečuje obom stranám porovnateľné príležitosti na účasť v ich výskumných a vývojových činnostiach v ktorejkoľvek oblasti civilného letectva. Navrhovaná dohoda nepredstavuje ďalšie administratívne ani finančné zaťaženie pre orgány členských štátov a priemysel. 3.5. Výber nástrojov Navrhovaný nástroj: Memorandum o spolupráci Zahraničné letecké vzťahy možno realizovať len na základe medzinárodných dohôd. 4. VPLYV NA ROZPOčET Návrh nemá žiadny vplyv na rozpočet Únie. 2011/0020 (NLE) Návrh ROZHODNUTIE RADY o podpise a predbežnom uplatňovaní Memoranda o spolupráci medzi Európskou úniou a Spojenými štátmi americkými na výskume a vývoji v oblasti civilného letectva RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 5, so zreteľom na návrh Európskej komisie[4], keďže: (1) Komisia sa v mene Únie dohodla so Spojenými štátmi americkými na memorande o spolupráci na výskume a vývoji v oblasti civilného letectva (ďalej len „memorandum“) a na jeho prílohe I týkajúcej sa spolupráci SESAR-NEXTGEN pre globálnu interoperabilitu, v súlade s rozhodnutím Rady oprávňujúcim Komisiu začať rokovania. (2) Memorandum a príloha I k nemu boli parafované 18. júna 2010. (3) Memorandum a jeho príloha I, o ktorej rokovala Komisia, by sa mali podpísať a uplatňovať predbežne s výhradou neskoršieho uzavretia memoranda. (4) Je nevyhnutné ustanoviť postupy týkajúce sa účasti Únie v spoločnom výbore ustanovenom memorandom, riešenia sporov a ukončenia platnosti príloh a dodatkov k memorandu, SA ROZHODLA TAKTO: Článok 1 (Podpis) 1. Podpísanie memoranda a jeho prílohy I sa týmto schvaľuje v mene Únie s výhradou rozhodnutia Rady o uzavretí memoranda. Znenia memoranda a jeho prílohy I sú pripojené k tomuto rozhodnutiu. 2. Predseda Rady je týmto splnomocnený menovať osobu alebo osoby oprávnené na podpísanie memoranda v mene Únie s výhradou jej uzavretia. 3. Článok 2 (Predbežné uplatňovanie) Až do nadobudnutia jeho platnosti Európska únia memorandum uplatňuje predbežne od prvého dňa mesiaca, ktorý nasleduje po (i) dátume posledného oznámenia, ktorým si zmluvné strany vzájomne oznámili ukončenie postupov potrebných na predbežné uplatňovanie memoranda alebo (ii) dátume, ktorý nasleduje dvanásť mesiacov od dátumu podpísania memoranda, a to podľa toho, ktorý dátum nastane skôr. Článok 3 (Spoločný výbor) 1. Únia je zastúpená v spoločnom výbore zriadenom podľa článku III memoranda Komisiou, ktorej pomáhajú zástupcovia členských štátov. 2. Komisia po konzultácii s osobitným výborom ustanoveným Radou určí pozíciu, ktorú má prijať Únia v spoločnom výbore, pokiaľ ide o tieto záležitosti: - prijatie ďalších príloh a dodatkov k memorandu, - prijatie zmien a doplnení príloh a dodatkov k memorandu. Článok 4 (Implementácia) Komisia môže prijať vhodné opatrenia podľa článkov II bod B, IV, V, VII a VIII memoranda. Článok 5 (Riešenie sporov) Komisia zastupuje Úniu pri konzultáciách podľa článku XI memoranda. Článok 6 (Ukončenie platnosti príloh a dodatkov) Komisia po konzultácii s osobitným výborom uvedeným v článku 3 ods. 2 môže ukončiť platnosť príloh alebo dodatkov k memorandu v súlade s jeho článkom XII bodom D. V Bruseli Za Radu predseda MEMORANDUM O SPOLUPRÁCI NAT-I- 9406 MEDZI SPOJENÝMI ŠTÁTMI AMERICKÝMI A EURÓPSKOU ÚNIOU KEĎŽE spoločným cieľom Spojených štátov amerických a Európskej únie je podpora a rozvoj spolupráce na výskume a vývoji v oblasti civilného letectva a KEĎŽE takáto spolupráca podnieti rozvoj a zvýši bezpečnosť civilného letectva v Spojených štátoch amerických a Európskej únii, PRETO Spojené štáty americké a Európska únia (spoločne ako „zmluvné strany“ a jednotlivo ako „zmluvná strana“) súhlasia s realizáciou spoločných programov v súlade s týmito podmienkami: ČLÁNOK I – CIEĽ A. Týmto memorandom o spolupráci vrátane príloh a dodatkov (ďalej len „memorandum“) sa ustanovujú podmienky vzájomnej spolupráce pri podpore a rozvoji výskumu a vývoja v oblasti civilného letectva. Na tieto účely môžu strany pod podmienkou dostupnosti vyhradených prostriedkov a ďalších nevyhnutných zdrojov poskytovať pracovníkov, zdroje a súvisiace služby na spoluprácu v rozsahu vymedzenom v prílohách a dodatkoch k tomuto memorandu. B. Ciele tohto memoranda je možné dosiahnuť spoluprácou v akejkoľvek tejto oblasti: 1. Výmena informácií o programoch a projektoch, výsledkoch výskumu alebo publikáciách 2. Vykonávanie spoločných analýz 3. Koordinácia výskumných a vývojových programov a projektov a ich realizácia na základe spoločného úsilia 4. Výmena vedeckého a technického personálu 5. Výmena špecifických zariadení, softvéru a systémov pre výskumné činnosti a štúdie kompatibility 6. Spoločná organizácia sympózií alebo konferencií a 7. Recipročné konzultácie s cieľom dospieť k zosúladenému postupu v príslušných medzinárodných orgánoch. C. Na základe platných právnych noriem, nariadení a politík podliehajúcich prípadným zmenám alebo úpravám budú strany v čo najväčšej možnej miere podporovať zapojenie účastníkov do činností spolupráce podľa tohto memoranda s cieľom poskytnúť im porovnateľné možnosti pre účasť na ich výskumných a vývojových aktivitách. Strany zapoja účastníkov do činností spolupráce, ktoré sa realizujú na recipročnom základe v súlade s týmito princípmi: 1. Vzájomný prospech 2. Porovnateľné príležitosti zapojiť sa do činností spolupráce 3. Rovnocenné a spravodlivé zaobchádzanie 4. Včasná výmena informácií, ktoré môžu ovplyvniť činnosti spolupráce a 5. Transparentnosť. D. Takéto činnosti spolupráce sa realizujú na základe príloh a dodatkov vymedzených v článku II. ČLÁNOK II – IMPLEMENTÁCIA A. Toto memorandum bude implementované osobitnými prílohami a dodatkami k tomuto memorandu. V týchto prílohách a dodatkoch sa prípadne opíše povaha a trvanie spolupráce v konkrétnej oblasti alebo na konkrétny účel, zaobchádzanie s duševným vlastníctvom, zodpovednosť, financovanie, rozdelenie nákladov a ďalšie relevantné záležitosti. Pokiaľ nie je výslovne uvedené inak, v prípade nesúladu medzi ustanovením v prílohe alebo dodatku a ustanovením v tomto memorande má prednosť ustanovenie v memorande. B. Zástupcovia Spojených štátov amerických a Európskej únie sa stretávajú pravidelne s cieľom: 1. diskutovať o návrhoch nových činností spolupráce a 2. posúdiť stav prebiehajúcich činností, ktoré sa vykonávali na základe prílohy alebo dodatku k tomuto memorandu. C. Koordinovať a uľahčovať činnosti spolupráce na základe tohto memoranda bude v mene vlády Spojených štátov amerických Federálny letecký úrad a v mene Európskej únie Európska komisia. D. Orgány určené na koordináciu a riadenie tohto memoranda, ktorým by sa mali predkladať žiadosti o služby v rámci tohto memoranda, sú: 1. Za Spojené štáty americké: Federal Aviation Administration (Federálny letecký úrad) Office of International Aviation (Úrad medzinárodného letectva) Wilbur Wright Bldg., 6th Floor, East 600 Independence Ave., S.W. Washington, D.C. 20591 - USA Tel.: +1 202 385 8900 | 2. Za Európsku úniu: Európska komisia Generálne riaditeľstvo pre mobilitu a dopravu Riaditeľstvo leteckej dopravy 1040 Brussels - Belgicko Tel.: +32 2 2968430 Fax: +32 2 2968353 | E. Mali by sa určiť styčné body v oblasti technického programu na špecifické činnosti, ako sa uvádza v prílohách a dodatkoch k tomuto memorandu. ČLÁNOK III – VÝKONNÉ RIADENIE A. Zmluvné strany týmto ustanovujú spoločný výbor, ktorý zodpovedá za zabezpečovanie účinného fungovania tohto memoranda a stretáva sa v pravidelných intervaloch s cieľom vyhodnocovať účinnosť jeho implementácie. B. Spoločný výbor pozostáva zo zástupcov: 1. Spojených štátov amerických, ktoré zastupuje Federálny letecký úrad (FAA, spolupredsedníctvo), a 2. Európskej únie, ktorú zastupuje Európska komisia (spolupredsedníctvo) za pomoci zástupcov členských štátov Európskej únie. C. Spoločný výbor môže prizývať k účasti odborníkov na konkrétne oblasti na báze ad hoc. Spoločný výbor môže zriadiť technické pracovné skupiny a dohliadať na ich prácu a na prácu výborov a skupín ustanovených v osobitných prílohách a dodatkoch. Spoločný výbor pripravuje a prijíma vnútorné riadiace postupy. D. Všetky rozhodnutia Spoločného výboru sa prijímajú na základe konsenzu dvoch zmluvných strán, ktoré tvoria Spoločný výbor. Tieto rozhodnutia musia mať písomnú formu a musia byť podpísané zástupcami zmluvných strán v Spoločnom výbore. E. Spoločný výbor sa môže venovať akejkoľvek otázke týkajúcej sa fungovania tohto memoranda a jeho príloh a dodatkov. Je zodpovedný najmä za: 1. poskytnutie fóra pre diskusiu v rozsahu pôsobnosti tohto memoranda a jeho príloh a dodatkov, ktorá sa týka: a. otázok, ktoré sa môžu objaviť, a zmien, ktoré môžu mať vplyv na implementáciu tohto memoranda a jeho príloh a dodatkov b. spoločných prístupov k zavádzaniu nových technológií a postupov, výskumných a hodnotiacich programov a ďalších oblastí spoločného záujmu a c. návrhov nariadení a právnych predpisov predložených ktoroukoľvek zmluvnou stranou, ktoré by mohli mať vplyv na záujmy druhej zmluvnej strany, a to v rozsahu pôsobnosti tohto memoranda a jeho príloh a dodatkov. | 2. prípadné prijatie ďalších príloh k tomuto memorandu a jeho dodatkov, 3. prípadné prijatie zmien a doplnení príloh k tomuto memorandu a jeho dodatkov a 4. ak je to potrebné, predkladanie návrhov zmluvným stranám s cieľom inak zmeniť a doplniť toto memorandum. ČLÁNOK IV – VÝMENA PERSONÁLU Zmluvné strany si môžu podľa potreby vymieňať technických pracovníkov na realizáciu činností uvedených v prílohách alebo dodatkoch k tomuto memorandu. Všetky takéto výmeny musia byť v súlade s podmienkami ustanovenými v tomto memorande a jeho prílohách a dodatkoch. Technickí pracovníci, ktorých si zmluvné strany vymieňajú, vykonávajú prácu tak, ako sa uvádza v prílohe alebo dodatku. Títo technickí pracovníci môžu byť na základe vzájomnej dohody z agentúr alebo zmluvných dodávateľov v Spojených štátoch amerických alebo Európskej únii. ČLÁNOK V – POŽIČIAVANIE ZARIADENÍ Na základe prílohy alebo dodatku k tomuto memorandu môže zmluvná strana („požičiavateľ“) požičať zariadenie druhej zmluvnej strane („vypožičiavateľ“). Na všetky prípady požičania zariadenia sa vzťahujú tieto všeobecné ustanovenia, pokiaľ sa neustanovuje inak v prílohe alebo dodatku: A. Požičiavateľ stanoví hodnotu požičiavaného zariadenia. B. Vypožičiavateľ prevezme zariadenie do svojej úschovy a držby v priestoroch požičiavateľa tak, ako zmluvné strany určili v prílohe alebo dodatku. Zariadenie ostane v úschove a držbe vypožičiavateľa do okamihu jeho vrátenia požičiavateľovi v súlade s bodom H. C. Vypožičiavateľ prepraví zariadenie na svoje vlastné náklady na miesto určené zmluvnými stranami v prílohe alebo dodatku. D. Zmluvné strany spolupracujú pri zabezpečovaní vývozných povolení a ďalších dokumentov potrebných na prevoz zariadenia. E. Vypožičiavateľ je zodpovedný za inštaláciu zariadenia na mieste určenom zmluvnými stranami v prílohe alebo dodatku. Požičiavateľ v prípade potreby poskytne vypožičiavateľovi pomoc pri inštalácii zariadenia, ktoré je požičané na základe podmienok dohodnutých zmluvnými stranami. F. Počas obdobia požičania vypožičiavateľ prevádzkuje a uchováva zariadenie v riadnom stave, zaručuje neustálu prevádzkyschopnosť zariadenia a umožňuje kontrolu zo strany požičiavateľa kedykoľvek v primeranom čase. G. Požičiavateľ pomáha vypožičiavateľovi pri zisťovaní zdrojov dodávok bežného materiálu a špecifických súčiastok, ktoré vypožičiavateľovi nie sú okamžite k dispozícii. H. Po uplynutí platnosti alebo ukončení príslušnej prílohy, dodatku alebo tohto memoranda, alebo ak sa ukončilo používanie zariadenia, vypožičiavateľ na svoje náklady vráti zariadenie požičiavateľovi. I. V prípade straty alebo poškodenia zariadenia požičaného na základe tohto memoranda, ktoré vypožičiavateľ prevzal do svojej úschovy a držby, vypožičiavateľ podľa uváženia požičiavateľa opraví alebo nahradí požičiavateľovi hodnotu (určenú požičiavateľom podľa bodu A) strateného alebo poškodeného zariadenia. J. Všetky zariadenia vymenené na základe tohto memoranda slúžia výlučne na účely výskumu, vývoja a overovania a nesmú sa používať žiadnym iným spôsobom na účely aktívnej prevádzky civilného letectva alebo inej prevádzky. K. Na všetky prevody technológií, zariadení alebo ďalších položiek na základe tohto memoranda sa vzťahujú platné právne predpisy a politiky zmluvných strán. ČLÁNOK VI – FINANCOVANIE A. Pokiaľ sa v prílohe alebo dodatku k tomuto memorandu neuvádza inak, každá zmluvná strana znáša náklady na činnosti, ktoré vykonáva na základe tohto memoranda. B. Spojené štáty pridelili memorandu číslo NAT-I-9406 s cieľom identifikovať tento program spolupráce a toto číslo sa musí uvádzať vo všetkej korešpondencii súvisiacej s týmto memorandom. ČLÁNOK VII – POSKYTOVANIE INFORMÁCIÍ A. S výnimkou prípadov, v ktorých si to vyžadujú platné právne predpisy alebo predchádzajúca písomná dohoda medzi zmluvnými stranami, zmluvné strany nesmú poskytnúť žiadne informácie alebo dokumenty týkajúce sa úloh alebo súvisiacich s dohodnutými programami na základe tohto memoranda alebo jeho príloh a dodatkov tretím stranám iným ako sú (i) zmluvní dodávatelia alebo subdodávatelia zapojení do úloh alebo programov v rozsahu, v ktorom sú potrební na vykonávanie týchto úloh a programov alebo (ii) ostatné vládne orgány zmluvných strán. B. Ak jedna zo zmluvných strán zistí, že na základe svojich právnych predpisov alebo nariadení bude, alebo je možné odôvodnene očakávať, že sa stane neschopná plniť ustanovenia tohto článku týkajúce sa neposkytovania informácií, okamžite a pred takýmto poskytnutím o tom informuje druhú zmluvnú stranu. Zmluvné strany sa následne spoločne dohodnú na primeranom riešení situácie. ČLÁNOK VIII – PRÁVA DUŠEVNÉHO VLASTNÍCTVA A. Zmluvná strana poskytujúca duševné vlastníctvo (ktoré na účely tohto memoranda pozostáva z analýz, správ, databáz, softvéru, know-how, technicky a obchodne citlivých informácií, údajov a záznamov a zo súvisiacej dokumentácie a materiálov bez ohľadu na formu alebo médiá, na ktorých sú zaznamenané) druhej zmluvnej strane v súlade s podmienkami prílohy alebo dodatku k tomuto memorandu si ponechá také vlastnícke práva na duševné vlastníctvo, aké mala v okamihu výmeny. Zmluvná strana poskytujúca dokument alebo iné duševné vlastníctvo podľa prílohy alebo dodatku k tomuto memorandu jasne označí tento dokument alebo iné duševné vlastníctvo ako dôverné, chránené vlastníckym právom, alebo ako obchodné tajomstvo. B. S výnimkou prípadov uvedených v prílohe alebo dodatku k tomuto memorandu zmluvná strana prijímajúca duševné vlastníctvo od druhej zmluvnej strany na základe tohto memoranda: 1. Nezískava z dôvodu jeho prijatia žiadne vlastnícke práva na toto duševné vlastníctvo a 2. Neposkytuje toto duševné vlastníctvo tretej strane inej, ako sú zmluvní dodávatelia alebo subdodávatelia zapojení do programu týkajúceho sa prílohy alebo dodatku k tomuto memorandu, bez predchádzajúceho písomného súhlasu druhej zmluvnej strany. V prípade poskytnutia zmluvnému dodávateľovi alebo subdodávateľovi zapojenému do programu poskytujúca zmluvná strana: a. Obmedzí použitie duševného vlastníctva zmluvným dodávateľom alebo subdodávateľom na účely uvedené v platnej prílohe alebo dodatku a b. Zakáže zmluvnému dodávateľovi alebo subdodávateľovi ďalšie poskytovanie duševného vlastníctva tretím stranám s výnimkou prípadov, ak druhá zmluvná strana vopred písomne s takýmto ďalším poskytnutím súhlasí. | C. S výnimkou prípadov uvedených v prílohe alebo dodatku k tomuto memorandu vlastnícke práva na všetko duševné vlastníctvo nadobudnuté spoločne zmluvnými stranami na základe tohto memoranda a jeho príloh alebo dodatkov patria spoločne zmluvným stranám. 1. Každá zmluvná strana má nárok na nevýlučné, neodvolateľné právo vo všetkých krajinách na reprodukciu, prípravu odvodených diel, verejné šírenie a preklad tohto duševného vlastníctva za predpokladu, že reprodukcia, príprava, šírenie a preklad nemajú vplyv na ochranu práv duševného vlastníctva druhej zmluvnej strany. Každá zmluvná strana alebo jej vykonávacie orgány majú právo preskúmať preklad pred verejným šírením. 2. Vo všetkých verejne šírených kópiách článkov vo vedeckých alebo technických časopisoch, vedeckých správach nechránených vlastníckym právom a knihách priamo vznikajúcich zo spolupráce na základe tohto memoranda a jeho príloh a dodatkov sa uvádzajú mená autorov diela s výnimkou, ak autor výslovne odmietne byť menovaný. D. Ak zmluvná strana nesúhlasí s označením dokumentu alebo iného duševného vlastníctva poskytnutého druhou zmluvnou stranou podľa prílohy alebo dodatku k tomuto memorandu za dôverné, chránené vlastníckym právom, alebo obchodné tajomstvo, zmluvná strana, ktorá s takýmto označením nesúhlasí, požiada druhú zmluvnú stranu o konzultácie s cieľom vyriešiť túto otázku. Konzultácie sa môžu viesť v spojení so stretnutím spoločného výboru alebo stretnutím iných výborov, ktoré sa môžu zriadiť podľa prílohy alebo dodatku k tomuto memorandu. ČLÁNOK IX – IMUNITA A ZODPOVEDNOSŤ A. Zmluvné strany sa venujú otázkam imunity a zodpovednosti spojeným s činnosťami na základe tohto memoranda v príslušnej prílohe prípadne dodatku. B. Zmluvné strany súhlasia, že všetky činnosti vykonávané podľa tohto memoranda a jeho príloh a dodatkov sa musia vykonávať s riadnou odbornou starostlivosťou, a že sa vynaloží všetko primerané úsilie na minimalizovanie potenciálnych rizík pre tretie strany a na splnenie všetkých požiadaviek na bezpečnosť a dohľad. ČLÁNOK X – ZMENY A DOPLNENIA A. Zmluvné strany môžu zmeniť a doplniť toto memorandum, ako aj prílohy a dodatky k nemu. Zmluvné strany dokumentujú podrobnosti ku každej takejto zmene a doplnení v písomnej dohode podpísanej oboma zmluvnými stranami. B. Zmeny a doplnenia príloh alebo dodatkov k tomuto memorandu prijaté spoločným výborom vstúpia do platnosti na základe rozhodnutia spoločného výboru v súlade s článkom III bodom D tohto memoranda, podpísané spolupredsedami spoločného výboru v mene zmluvných strán. ČLÁNOK XI – RIEŠENIE SPOROV Zmluvné strany vyriešia akékoľvek spory týkajúce sa výkladu alebo uplatňovania tohto memoranda alebo jeho príloh a dodatkov prostredníctvom vzájomných konzultácií. Zmluvné strany sa na účely urovnania takýchto sporov neobracajú na medzinárodný tribunál alebo na tretiu stranu. ČLÁNOK XII – VSTUP DO PLATNOSTI A UKONČENIE A. Kým toto memorandum nenadobudne platnosť, bude sa vykonávať od dátumu jeho podpísania predbežne. B. Toto memorandum nadobúda platnosť po tom, keď si zmluvné strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti memoranda, boli ukončené, pričom memorandum ostáva v platnosti až do jeho ukončenia. C. Všetky jednotlivé prílohy a dodatky prijaté spoločným výborom po vstupe do platnosti tohto memoranda vstúpia do platnosti na základe rozhodnutia spoločného výboru v súlade s článkom III bodom D tohto memoranda, podpísaného spolupredsedami spoločného výboru v mene zmluvných strán. D Každá zmluvná strana môže kedykoľvek ukončiť toto memorandum alebo jeho prílohy alebo dodatky, o čom šesťdesiat (60) dní vopred písomne informuje druhú zmluvnú stranu. Ukončenie tohto memoranda nemá vplyv na práva a povinnosti zmluvných strán podľa článkov V, VII, VIII a IX. Každá zmluvná strana má stodvadsať (120) dní na záverečné ukončenie svojich činností po ukončení tohto memoranda alebo jeho príloh a dodatkov. Ukončením tohto memoranda sa takisto ukončujú všetky prílohy a dodatky, ktoré zmluvné strany uzavreli na základe tohto memoranda. ČLÁNOK XIII – OPRÁVNENIE Spojené štáty a Európska únia súhlasia s ustanoveniami tohto memoranda, čo potvrdzujú podpismi svojich riadne oprávnených zástupcov. SPOJENÉ ŠTÁTY AMERICKÉ | EURÓPSKA ÚNIA | PODPÍSANÝ: ______________________ | PODPÍSANÝ: ______________________ | FUNKCIA: Administratívny asistent pre medzinárodnú leteckú dopravu Federálny letecký úrad Ministerstvo dopravy | FUNKCIA: | PRÍLOHA 1 K MEMORANDU O SPOLUPRÁCI NAT-I-9406 MEDZI SPOJENÝMI ŠTÁTMI AMERICKÝMI A EURÓPSKOU ÚNIOU SPOLUPRÁCA SESAR-NEXTGEN PRE GLOBÁLNU INTEROPERABILITU KEĎŽE SESAR a NextGen predstavujú programy Európskej únie a Spojených štátov amerických zameraných na tvorbu nových generácií systémov manažmentu letovej prevádzky, KEĎŽE Spoločný podnik SESAR bol zriadený nariadením Rady (ES) č. 219/2007 z 27. februára 2007 na účely riadenia fázy vývoja SESAR, PRETO Spojené štáty americké a Európska únia (spoločne ako „zmluvné strany“ a jednotlivo ako „zmluvná strana“) sa dohodli takto: ČLÁNOK I – ÚČEL Účelom tejto prílohy je implementovať memorandum o spolupráci NAT-I-9406 medzi Spojenými štátmi americkými a Európskou úniou (ďalej len „memorandum“) ustanovením podmienok, za ktorých zmluvné strany založia spoluprácu na zabezpečenie globálnej interoperability medzi svojimi programami modernizácie manažmentu letovej prevádzky (ATM), NextGen a SESAR, berúc do úvahy záujmy používateľov civilného a vojenského vzdušného priestoru. ČLÁNOK II – VYMEDZENIE POJMOV Na účely tejto prílohy pojem „overenie“ znamená potvrdiť v rámci cyklu vývoja, že navrhované riešenie vrátane koncepcie, systému a postupov zodpovedá potrebám účastníkov. ČLÁNOK III – PRINCÍPY V rámci programov NextGen a SESAR a v súlade s princípmi ustanovenými v článku I. bode C memoranda zmluvné strany: A. podľa potreby umožnia účasť svojim vládnym a priemyselným subjektom vo svojich príslušných konzultačných orgánoch a na priemyselných iniciatívach, a to v súlade s platnými právnymi predpismi a nariadeniami, ako aj riadiacimi pravidlami týchto orgánov a iniciatív, B. sa usilujú poskytovať príležitosti svojim zainteresovaným priemyselným subjektom, aby prispeli k pracovným programom a získali prístup k informáciám o zodpovedajúcich programoch a projektoch výskumu a vývoja a k ich výsledkom, a C. prostredníctvom výboru na vysokej úrovni zriadeného podľa článku V tejto prílohy vzájomne určia v doplnkoch k tejto prílohe (ďalej len „doplnky“) oblasti, ktoré poskytujú konkrétne príležitosti na účasť v konzultačných orgánoch, na iniciatívach a výskumných programoch a projektoch oboch zmluvných strán, najmä tie oblasti, ktoré prispievajú k definícii systému na vysokej úrovni, ako je interoperabilita, vymedzenie štruktúry a technická základňa. Výbor na vysokej úrovni monitoruje uplatňovanie tohto článku a v prípade potreby aktualizuje doplnky. ČLÁNOK IV – ROZSAH PRÁC A. Práce prispievajú k výskumu, vývoju a overeniu ATM na účely globálnej interoperability. Práce môžu pozostávať aj z činností stanovených v odsekoch 1 až 5 tohto článku. 1. Prierezové činnosti Prierezové činnosti sú úlohy, ktoré nie sú špecifické pre žiadny vývoj v prevádzkovej alebo technickej oblasti, ale sú vzájomne závislé v rámci programov SESAR a NextGen. Tieto činnosti majú osobitný význam pre spoluprácu, keďže každý odlišný prístup môže mať podstatné ďalekosiahle následky na harmonizáciu a interoperabilitu. V tejto oblasti je cieľom zmluvných strán zaoberať sa: a. koncepciou a plánom prevádzky, b. zabezpečením oddelenia, c. prípravou plánu vrátane normalizácie a regulácie s cieľom uľahčiť synchronizáciu pri implementácii, d. obchodným plánom a investičným plánovaním, e. životným prostredím, f. koordináciou technického úsilia na podporu normalizačných činností v oblasti modernizácie ATM, a to na globálnej úrovni a na úrovni ICAO, g. synchronizáciou a konzistentnosťou plánov avioniky s cieľom zabezpečiť čo najväčšiu hospodárnosť pre používateľov vzdušného priestoru a h. koordinovaným uskutočňovaním technických a prevádzkových zmien, ktorými sa dosiahne/zachová nerušená prevádzka z pohľadu používateľa vzdušného priestoru | 2. Riadenie informácií Riadenie informácií sa zameriava najmä na zabezpečenie včasného šírenia presných a relevantných informácií o ATM v celej komunite zainteresovaných subjektov spôsobom, ktorý je plynulý (interoperabilný), bezpečný a prispieva k spoločnému rozhodovaniu. V tejto oblasti je cieľom zmluvných strán zaoberať sa: a. Interoperabilitou celosystémového riadenia informácií (SWIM) b. Interoperabilitou správy leteckých informácií (AIM) a c. Výmenou meteorologických informácií. | 3. Riadenie letovej trasy Riadenie letovej trasy zahŕňa výmenu štvordimenzionálnych (4D) letových trás „vzduch/vzduch“ a „vzduch/zem“, čo si v každom okamihu a vo všetkých fázach letu vyžaduje konzistentný prístup k terminológii, vymedzeniu a výmene letových informácií. V tejto oblasti je cieľom zmluvných strán zaoberať sa: a. spoločným vymedzením a výmenou letovej trasy b. plánovaním letov a aktualizáciami dynamického letového plánu c. manažmentom letovej prevádzky (vrátane integrácie a prognózovania letových trás) d. integráciou systémov bezposádkových lietadiel (UAS) do ATM a e. zosúladením koncepcií prevádzky programov SESAR a NextGen, vymedzení služieb a ich realizácie vrátane vymedzenia 4D letových trás a formátu výmeny. | 4. Interoperabilita systémov komunikácie, navigácie, pozorovania (CNS) a palubných systémov Interoperabilita systémov CNS a palubných systémov pozostáva z palubného zariadenia a vývoja vzájomne interoperabilných aplikácií a systémov „vzduch/vzduch“ a „vzduch/zem“. V tejto oblasti je cieľom zmluvných strán zaoberať sa: a. interoperabilitou palubných systémov vrátane: i. palubného protizrážkového systému (ACAS) ii. plánu pre avioniku a iii. palubných systémov pre asistenciu pri rozstupe (ASAS) pre asistenciu pri rozstupe „vzduch/vzduch“ a „vzduch/zem“. b. komunikáciami vrátane: i. služieb a technológií dátovým spojom a ii. flexibilnej komunikačnej štruktúry c. navigáciou vrátane: i. výkonnostnej navigácie (performance based navigation) ii. aplikácií globálneho navigačného satelitného systému (GNSS) pre prevádzku na trase a priblíženie vrátane prístupu s vertikálnym usmernením d. pozorovaním vrátane: i. služieb a technológie automatického závislého pozorovania a ii. pozemné pozorovanie. | 5. Projekty spolupráce Projekty spolupráce zahŕňajú ad hoc projekty, pri ktorých sa zmluvné strany dohodli, že je potrebná cielená koordinácia a spolupráca. V tejto oblasti je cieľom zmluvných strán zaoberať sa: a. Atlantickou iniciatívou interoperability na zníženie emisií (AIRE) a b. skvalitnením monitorovania a zisťovania polohy lietadiel nad oceánmi a odľahlými územiami. | B. V prípade potreby zmluvné strany na účely vzájomnej výmeny vypracujú na recipročnom základe buď jednotlivo alebo spoločne správy s opisom koncepcií používania, modelov, prototypov, vyhodnotení, postupov overovania a porovnávacích štúdií týkajúce sa technických alebo prevádzkových aspektov ATM. Pri vyhodnoteniach a overeniach je možné používať širokú škálu nástrojov ako simulácia a skúšobná prevádzka. ČLÁNOK V – RIADENIE Pod podmienkou dostupnosti prostriedkov zmluvné strany zriaďujú a riadia projekty a činnosti a zabezpečujú, aby práce na nich prebiehali pragmaticky, včas a so zameraním na výsledky. Na tieto účely sa zavedú tieto úrovne riadenia: A. Výbor na vysokej úrovni, ktorý pozostáva z rovnakého počtu účastníkov z Európskej komisie, ktorým môže asistovať spoločný podnik SESAR a z Federálneho leteckého úradu (FAA). 1. Spolupredsedami výboru na vysokej úrovni sú jeden zástupca Európskej komisie a jeden zástupca FAA. Výbor na vysokej úrovni zasadá minimálne raz ročne s cieľom: a. dohliadať na spoluprácu SESAR-NextGen b. posudzovať dosiahnuté výsledky c. rozhodovať o spustení nových projektov a činností na základe návrhu ďalej určeného koordinačného výboru d. rozhodovať o návrhoch nových dodatkov alebo zmien a doplnení platných dodatkov k tejto prílohe, ktoré predkladá na schválenie spoločnému výboru v súlade s článkom III bodom D memoranda e. udeľovať pokyny ďalej určenému koordinačnému výboru a f. monitorovať uplatňovanie článku III tejto prílohy a v prípade potreby viesť konzultácie o mechanizmoch účasti priemyslu alebo postupovať otázky spoločnému výboru zriadenému na základe memoranda. | 2. Výbor na vysokej úrovni ustanoví svoje pracovné postupy a všetky rozhodnutia sa prijímajú na základe konsenzu spolupredsedov. 3. Výbor na vysokej úrovni predkladá správy spoločnému výboru zriadenému podľa článku III memoranda. B. Koordinačný výbor pozostáva z primeraného a obmedzeného počtu účastníkov zo spoločného podniku SESAR a z útvaru organizácie letovej prevádzky FAA, pričom obom organizáciám môžu pomáhať experti. 1. Spolupredsedami koordinačného výboru sú jeden zástupca spoločného podniku SESAR a jeden zástupca útvaru organizácie letovej prevádzky FAA. Koordinačný výbor zasadá minimálne dvakrát ročne s cieľom: a. monitorovať postup prác na prebiehajúcich spoločných projektoch a činnostiach tak, ako sa určuje v dodatkoch b. zabezpečovať efektívne uplatňovanie dodatkov prostredníctvom ďalej uvedených pracovných skupín c. zabezpečovať efektívne uplatňovanie článku III tejto prílohy d. pripravovať správy pre výbor na vysokej úrovni alebo e. posudzovať návrhy predkladané výboru na vysokej úrovni vrátane návrhov nových dodatkov alebo zmien a doplnení platných dodatkov k tejto prílohe. | 2. Koordinačný výbor ustanoví svoje pracovné postupy a všetky rozhodnutia sa prijímajú na základe konsenzu spolupredsedov. C. Pracovné skupiny sa venujú konkrétnym projektom alebo činnostiam opísaným v dodatkoch. Každá pracovná skupina pozostáva z primeraného a obmedzeného počtu účastníkov. Pracovné skupiny sa schádzajú podľa potreby, dodržiavajú pokyny udelené koordinačným výborom a v pravidelných intervaloch mu predkladajú správy. ČLÁNOK VI – IMUNITA A ZODPOVEDNOSŤ Zmluvné strany sa v prípade potreby venujú otázkam imunity a zodpovednosti spojeným s činnosťami podľa tejto prílohy v príslušnom dodatku. ČLÁNOK VII – IMPLEMENTÁCIA A. Všetky práce na základe tejto prílohy sa opíšu v dodatkoch, ktoré sa po ich nadobudnutí platnosti stanú súčasťou tejto prílohy. B. Každý dodatok sa očísluje poradovým číslom a obsahuje opis prác, ktoré vykonajú zmluvné strany alebo subjekty na to určené, ako aj miesto a plánované trvanie prác, personál a ostatné zdroje potrebné na ukončenie prác, odhadované náklady a všetky príslušné informácie týkajúce sa prác. ČLÁNOK VIII – FINANČNÉ USTANOVENIA Financovanie prác vykonávaných na základe tejto prílohy sa poskytuje v súlade s článkom VI memoranda. ČLÁNOK IX – KONTAKTNÉ MIESTA A. Určenými úradmi na koordináciu a správu tejto prílohy sú: 1. Za Spojené štáty americké: Kancelária pre Afriku, Európu a Stredný východ, AEU-10 Federálny letecký úrad Wilbur Wright Bldg., 6th Floor, East 600 Independence Avenue, S.W. Washington, D.C. 20591 - USA Tel.: +1 202 385 8905 Fax: +1 202 267 5032 | 2. Za Európsku úniu: Útvar pre jednotné európske nebo a modernizáciu ATM Generálne riaditeľstvo pre mobilitu a dopravu Riaditeľstvo leteckej dopravy Európska komisia Rue De Mot 24 1040 Brussels – Belgicko Tel.: +32 2 296 84 30 Fax: +32 2 296 83 53 | B. Určí sa styčný bod v oblasti technického programu na špecifické činnosti, ako sa uvádza v dodatkoch k tejto prílohe. ČLÁNOK X – VSTUP DO PLATNOSTI A UKONČENIE A. Kým táto príloha nenadobudne platnosť, uplatňuje sa od dátumu podpísania predbežne. B. Táto príloha nadobúda platnosť po tom, keď si zmluvné strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti prílohy, boli ukončené, pričom príloha ostáva v platnosti až do jej ukončenia v súlade s článkom XII memoranda. Ukončením platnosti tejto prílohy sa končí platnosť všetkých dodatkov uzavretých zmluvnými stranami podľa tejto prílohy. ČLÁNOK XI – OPRÁVNENIE Spojené štáty americké a Európska únia súhlasia s ustanoveniami tejto prílohy, čo potvrdzujú podpismi svojich riadne oprávnených zástupcov. SPOJENÉ ŠTÁTY AMERICKÉ | EURÓPSKA ÚNIA | PODPÍSANÝ: ______________________ | PODPÍSANÝ: ______________________ | FUNKCIA: Administratívny asistent pre medzinárodnú leteckú dopravu Federálny letecký úrad Ministerstvo dopravy | FUNKCIA: | DÁTUM | DÁTUM | MIESTO: | MIESTO: | [1] Uznesenie Rady o schválení Hlavného plánu európskeho manažmentu letovej prevádzky, články 14 a 15, 30. marca 2009. [2] Odporúčanie Komisie Rade SEK(2009) 744 v konečnom znení, 8.6.2009. [3] Nariadenia... [4] Ú. v. EÚ C , , s. .